****

**V I L J A N D I L I N N**

**LINNAVOLIKOGU**

**EELARVE- JA ARENGUKOMISJONI**

**KOOSOLEKU PROTOKOLL**

Viljandi 22. juuni 2023 nr 1-8/23/19

Algus kell 13.00, lõpp kell 14.19

**Koosolekut juhatas** Helmut Hallemaa

**Protokollis** Elika Kotsar

**Võtsid osa liikmed:** Harri Juhani Aaltonen, Peep Aru, Ando Kiviberg (Teamsis), Helmut Hallemaa, Rain Hüva (Teamsis), Valter Kraavi (Teamsis), Timo Tints, Tõnis Tulp, Malle Vahtra (Teamsis)

**Võttis osa asendusliige** Vallo Kirs (Randel Läntsi asendusliige, Teamsis)

**Puudusid:** Randel Länts, Villem Varik, Gunnar Veermäe

**Koosolekul viibisid:** rahandusameti juhataja Kadri Kütt, abilinnapea Kalvi Märtin, pearaamatupidaja Anneli Rähn, finantsist Aili Soomuste, abilinnapea Tonio Tamra, linnapea Madis Timpson

Koosolek toimus füüsiliselt raekojas ja elektrooniliselt Microsoft Teamsi vahendusel.

Päevakorra läbirääkimised. Kinnitati järgmine päevakord.

**PÄEVAKORD:**

1. Viljandi linna 2022. aasta konsolideerimisgrupi majandusaasta aruande kinnitamine (2023/183)

2. Viljandi linna 2023. aasta I lisaeelarve (2023/189)

3. Maamaksumäärade kehtestamine (2023/184)

4. Viljandi Linnavalitsuse palgajuhend (2023/185)

5. Loa andmine varaliste kohustuste võtmiseks Viljandi Hoolekandekeskusele hügieenitarvete ostmiseks (2023/186)

6. Loa andmine varaliste kohustuste võtmiseks Viljandi Hoolekandekeskusele toiduainete ostmiseks (2023/187)

7. Riia mnt 43a kinnistule enampakkumise korras hoonestusõiguse seadmine (2023/190)

**PÄEVAKORRAPUNKT NR 1**

**Viljandi linna 2022. aasta konsolideerimisgrupi majandusaasta aruande kinnitamine (2023/183)**

**KUULATI:**

M. Timpson tutvustas Viljandi linna 2022. aasta konsolideerimisgrupi majandusaasta aruannet.

Koosoleku juhataja pani eelnõu hääletusele.

**Hääletati:**

6 poolt, 1 erapooletu, vastuhääli ei olnud.

**OTSUSTATI:**

Toetada eelnõu „Viljandi linna 2022. aasta konsolideerimisgrupi majandusaasta aruande kinnitamine (2023/183)“.

**PÄEVAKORRAPUNKT NR 2**

**Viljandi linna 2023. aasta I lisaeelarve (2023/189)**

**KUULATI:**

M. Timpson ja K. Kütt tutvustasid Viljandi linna 2023. aasta I lisaeelarvet kogumahuga 1 564 544 eurot.

Koosolekule saabusid R. Hüva, V. Kraavi ja P. Aru.

**Ettepanekud:**

H. J. Aaltonen – 1. Teen ettepaneku eelnõu „Viljandi linna 2023. aasta I lisaeelarve (2023/189)“ lisas olevasse tabelisse. Tabelis tegevusvaldkonnad 01-02 valitsemise kulud, ettepanek mitte vähendada seda rida 4264 euro võrra.

2. Teen ettepaneku eelnõu „Viljandi linna 2023. aasta I lisaeelarve (2023/189)“ lisas olevasse tabelisse. Tegevusvaldkond 30 maksutulud, 66 000 asemel 132 000 eurot.

Koosoleku juhataja küsis, kas nimetatud määruse lisasse esitatud muudatusettepanekud on komisjoni liikmetele üheselt arusaadavad ning kas neid ollakse nõus menetlema ja hääletama suuliselt esitatuna, ilma kirjalikult vormistamata. Ettepanekud olid arusaadavad. Keegi kirjalikku esitamist ei nõudnud.

Koosoleku juhataja pani H. J. Aaltoneni esimese ettepaneku hääletusele.

**Hääletati:**

3 poolt, 5 vastu.

**Otsustati:**

Ettepanek ei leidnud toetust.

Koosoleku juhataja pani H. J. Aaltoneni teise ettepaneku hääletusele.

**Hääletati:**

4 poolt, 5 vastu.

**Otsustati:**

Ettepanek ei leidnud toetust.

**Tähelepanekud:**

P. Aru – Komisjoni liikmete ettepanekutesse ei suhtuta komisjoni koosolekutel ühtemoodi. Kui mina kunagi tegin suusõnaliselt ettepanekuid, siis neid hääletusele ei pandud. Harri omad täna pandi. Me peame otsustama mismoodi me töötame.

H. Hallemaa – P. Aru viibis ruumis, kui küsisin enne, kas kõik on sellega nõus, et me H. J. Aaltoneni ettepanekuid hääletame ilma neid kirjalikult esitamata. Eelmisel komisjoni koosolekul me rakendasime sama printsiipi. Sinu ettepanekud olid määruse teksti (Viljandi Linnavolikogu määruse "Viljandi linnavara valitsemise kord" menetlemisel linnavolikogu eelarve- ja arengukomisjoni koosolekutel 16. veebruaril ja 23. märtsil 2023), nüüd H. J Aaltoneni omad linnavolikogu määruse lisasse, mitte määrusesse. Ka ei olnud need toona nii konkreetselt fikseeritud nagu nüüd. Viimase toodud väitega olen küll nõus. Eelarve- ja arengukomisjoni põhimäärus on vastu võetud 2009. aastal ning see vajaks uuendamist. Tegelikult tuleks kaasajastada ja täpsustada komisjoni töö aluseks olevat Viljandi Linnavolikogu töökorda ning kõikide alatiste komisjonide põhimääruseid. Need ei kajasta enam ammu reaalelu, tegelikke töö vajadusi, täielikult on puudu elektrooniline osalemine ja koosolekute vorm. Vastava ettepaneku teen ma ka volikogus. Olen seda teemat ka varasemalt linnavolikogu istungitel puudutanud, rõhutanud.

R. Hüva – Palun edaspidi näidata eelarves või eelarve kaaskirjas, kui palju palgaraha on alles palgafondis, mis on puuduvate töötajate tõttu välja maksmata.

Koosoleku juhataja pani eelnõu hääletusele.

**Hääletati:**

7 poolt, 1 vastu, 2 erapooletut.

**OTSUSTATI:**

Toetada eelnõu „Viljandi linna 2023. aasta I lisaeelarve (2023/189)“.

**PÄEVAKORRAPUNKT NR 3**

**Maamaksumäärade kehtestamine (2023/184)**

**KUULATI:**

K. Märtin tutvustas eelnõu, mille eesmärk on Viljandi linnas 2024. aastaks maamaksumäärade kehtestamine.

**Eriarvamus:**

T. Tulp – Kuna uuest aastast kehtima hakkava maa maksustamise korraga kaasneks muidu liiga suur ja paljudele kinnistuomanikele vastuvõetamatu maksutõus, siis on riik kehtestanud maamaksu tõusule teatavasti kaitsemehhanismi – maksimaalselt 10% aastas. Seega on ühtlasi ka arusaadav, miks uueks maamaksuvahemikuks omavalitsustele on sätestatud 0,1-0,5% aastas, kusjuures jääb aga arusaamatuks, miks Viljandi linnavalitsus on käesolevas eelnõus otsustanud kehtestada kohe maksimaalse võimaliku määra ja jätta kasutamata kõik vaheastmed. Ma ei pea seda õigeks, kui arvestusliku ja kaitsemehhanismiga tagatud ning tegelikult maksmisele kuuluva maamaksu suurused oleksid liiga erinevad ning võrdsustuksid alles ca´ 7 aasta pärast, samal ajal kui aga muudetud kord sätestab iga 4 aasta tagant uue maa maksustamishinna määramise. Pean seepärast õigemaks piirduda kohaliku maamaksumäära kehtestamisel 0,3 %-ga maa maksustamishinnast. Rahalises mõttes ei muutuks sellest miski, sest ka see maksumäär tagaks maamaksule seadusega lubatud 10%-lise tõusu, aga samas ka väiksema erinevuse arvestusliku ja kaitsemehhanismiga tagatud maamaksu vahel ning võimaldaks meil seejuures paindlikumalt reageerida uuele 4 aasta pärast kehtestatavale maa maksustamishinnale, säilitades volikogule võimaluse sekkuda juhul, kui 4 aasta pärast kehtestatav maa maksustamishind liiga palju erineks hetkel kehtima hakkavast.

Koosoleku juhataja pani eelnõu hääletusele.

**Hääletati:**

7 poolt, 1 vastu, 1 erapooletu.

**OTSUSTATI:**

Toetada eelnõu „Maamaksumäärade kehtestamine (2023/184)“.

**PÄEVAKORRAPUNKT NR 4**

**Viljandi Linnavalitsuse palgajuhend (2023/185)**

**KUULATI:**

M. Timpson tutvustas eelnõu, mille eesmärk on kehtestada uus Viljandi Linnavalitsuse palgajuhend. Eelnõus esitatud uue palgajuhendi eesmärk on tagada Viljandi Linnavalitsuse teenistujate selge, läbipaistev ja motiveeriv tasustamise süsteem, samuti sotsiaalsete garantiide ja hüvitiste alused ning luua selgemad alused valitsuse eelarves vahendite planeerimisel ja kasutamisel.

**Ettepanek:**

H. Hallemaa – Teen ettepaneku saata Viljandi Linavolikogu määruse „Viljandi Linnavalitsuse palgajuhend (2023/185)“ teisele lugemisele. Tegemist on ühe linna elu korraldava olulise korra või põhimäärusega. Selliseid dokumente on oluline, vajalik lugeda läbi vähemalt kahe lugemise.

Koosoleku juhataja küsis, kas keegi nõuab ettepaneku hääletust. Hääletust ei nõutud.

**OTSUSTATI:**

Komisjon teeb ettepaneku saata eelnõu „Viljandi Linnavalitsuse palgajuhend (2023/185)“ II lugemisele.

**PÄEVAKORRAPUNKT NR 5**

**Loa andmine varaliste kohustuste võtmiseks Viljandi Hoolekandekeskusele hügieenitarvete ostmiseks (2023/186)**

**KUULATI:**

T. Tamra tutvustas eelnõu, mille eesmärk on saada volikogult luba varaliste kohustuste võtmiseks, et sõlmida hankeleping Viljandi Hoolekandekeskusele hügieenitarvete ostmiseks.

Koosoleku juhataja pani eelnõu hääletusele.

**Hääletati:**

10 poolt, vastu ja erapooletuid ei olnud.

**OTSUSTATI:**

Toetada eelnõu „Loa andmine varaliste kohustuste võtmiseks Viljandi Hoolekandekeskusele hügieenitarvete ostmiseks (2023/186)“.

**PÄEVAKORRAPUNKT NR 6**

**Loa andmine varaliste kohustuste võtmiseks Viljandi Hoolekandekeskusele toiduainete ostmiseks (2023/187)**

**KUULATI:**

T. Tamra tutvustas eelnõu, mille eesmärk on saada volikogult luba varaliste kohustuste võtmiseks, et sõlmida hankeleping Viljandi Hoolekandekeskusele toiduainete ostmiseks.

Koosoleku juhataja pani eelnõu hääletusele.

**Hääletati:**

10 poolt, vastu ja erapooletuid ei olnud.

**OTSUSTATI:**

Toetada eelnõu „Loa andmine varaliste kohustuste võtmiseks Viljandi Hoolekandekeskusele toiduainete ostmiseks (2023/187)“.

**PÄEVAKORRAPUNKT NR 7**

**Riia mnt 43a kinnistule enampakkumise korras hoonestusõiguse seadmine (2023/190)**

**KUULATI:**

K. Märtin tutvustas eelnõu, mille eesmärk on Riia mnt 43a kinnistule elektroonilise enampakkumise korras hoonestusõiguse seadmine.

**Tähelepanekud:**

H. Hallemaa – Linnavalitsusel palun veelkord kaaluda servituudi kehtestamist hoonestusõiguse tingimustes. Toome tänava kolme korrusmaja elanike elutingimused, ka ohutuse tingimused muutuvad kavandatava arendusega: täna on majad ligipääsetavad mõlemalt poolt, kirjeldatud ja joonisel kajastatud hoonestusõiguse tingimustel kaob aga läänepoolse, õuepoolse tehnikaga juurdepääsu võimalus.

P. Aru – Mina ei ole Helmuti seisukohaga nõus.

Koosoleku juhataja pani eelnõu hääletusele.

**Hääletati:**

8 poolt, 1 erapooletu, vastuhääli ei olnud.

**OTSUSTATI:**

Toetada eelnõu „Riia mnt 43a kinnistule enampakkumise korras hoonestusõiguse seadmine (2023/190)“.

(allkirjastatud digitaalselt) (allkirjastatud digitaalselt)

Helmut Hallemaa Elika Kotsar

koosoleku juhataja protokollija